Rånerbiler i kjedekollisjon i Sverige
Så mange som ti biler har kollidert og sperrer E18 i Väse i Sverige. Ifølge politiet skal de fleste av bilene være såkalte «rånerbiler». Bilene kjørte ifølge svensk politi i kortesje mot en bilmesse i området. Bilene var på vei fra Karlstad til Jönkjöping da ulykken skjedde. Totalt var det 76 biler i kortesjen. – Det var to ulykker. En med syv biler, en med tre biler. De inntraff veldig nære hverandre og i prinsippet samtidig, sier Morgan Connedal, vakthavende ved politiet i Värmland til Aftonbladet. Connedal sier til VG at biltreffet tidligere år har hatt flere norske biler og besøkende, men at politiet foreløpig ikke vet om noen nordmenn var involvert i ulykken. – Det skal ikke ha vært stor fart da ulykken inntraff, men flere har blitt fraktet til sykehus. Ingen skal være alvorlig skadd, sier han til VG. Ulykken skjedde like etter klokken 9 lørdag morgen. Politiet sier at veien vil åpnes ved 11-tiden.
Stor ulykke mellom 10 biler skaper trafikkaos på E18.